
Määrus kehtestatakse kohaliku omavalitsuse korralduse seaduse § 5 lõike 2, § 22 lõike 1 punkti 2, § 36 lõike 1, maksukorralduse seaduse § 3 lõike 3, kohalike maksude seaduse § 2 lõike 1, § 5 punkti 5 ja § 10, reklaamiseaduse § 2 lõike 1 punkti 3 ja lõike 2, § 30 lõike 2 punkti 5 ning Narva linna Põhimääruse punkti 8.4.1.alusel.
§ 1. Mõisted

(1) Käesolevas reklaamimaksumääruses (edaspidi määrus) kasutatakse mõisteid järgmises tähenduses:
1) reklaamimaks (edaspidi maks) – käesoleva määrusega kehtestatud kohalik maks;

2) maksudeklaratsioon – maksuhaldurile esitatav reklaamimaksu arvestamise dokument (vastavalt käesoleva määruse lisale nr 1);
3) reklaampind – tasapinnaline või ruumiline objekt, mis paigaldatakse Narva linna haldusterritooriumile avalikkusele suunatud reklaami eksponeerimise eesmärgil. Reklaampind määratakse tasapinnalise reklaami puhul avalikkusele suunatud tervikliku reklaami pindalaga ja ruumilise reklaami puhul avalikkusele suunatud vaadete arvutuslike pindaladega;
4) mobiilne konstruktsioon – sõiduk või haagis, mis on reklaami edastamiseks kohandatud ja mille vahendusel reklaami edastatakse, samuti reklaami eesmärgil linnaruumi spetsiaalselt paigutatud/pargitud reklaamkirjadega (soodushinnad, allahindlused, müügikuulutused, toodete kaubamärgid, liigid jm) sõiduk. Mobiilne konstruktsioon ei pea olema kantud liiklusregistrisse;
5) mittestatsionaarne reklaam - reklaam, mis paigaldatakse müügi-, teenindus- või ettevõtja muu tegutsemiskoha ette ajutiselt mingiks perioodiks ööpäeva jooksul, kusjuures ühe poole pind ei ületa 1 m2 ja koht ei ole kindlalt ühendatud maapinna ega ehitisega;

6) sotsiaalreklaam – reklaam, mille eesmärk on saavutada hinnangute andmise kaudu inimese käitumine avalikes huvides ja milles teatud probleemile keskenduses ei pakuta kaubamärgipõhist, vaid üldist lahendit;

7) reklaami andja – reklaami avalikustaja, reklaami tellija või reklaami teostaja reklaamiseaduse mõttes.
§ 2.  Maksu nimetus

Käesoleva määruse alusel kehtestava maksu nimetus on reklaamimaks.
§ 3.  Maksuobjekt 
(1) Maksuobjektiks on reklaam, mida eksponeeritakse:

1) avalikus kohas, milleks on üldkasutatav koht või vabaks liikumiseks ja kasutamiseks piiratud territoorium, ehitis või selle osa ja mis asub ehitise siseruumides või väljaspool ehitise siseruume avalikkusele suunatult;
2) eraomandis oleval kinnistul või ehitisel või selle siseruumides avalikkusele suunatult;

3) linnaliinibussi või takso välisküljel või siseruumis avalikkusele suunatult, kui selle transpordivahendi kasutaja on äriühing, mille asukoht on äriregistri andmetel Narvas, või füüsilisest isikust ettevõtja, kelle ettevõtte asukoht on äriregistri andmetel Narvas; 
4) mittestatsionaarne reklaam või  mobiilse konstruktsiooni vahendusel avalikkusele suunatud reklaam.

§ 4. Maksumaksjad

Maksumaksjad on reklaami andjad, kellele on välja antud Narva linna poolt reklaami paigaldusluba või reklaamimaksumaksja registreerimistunnistus Narva Linnavolikogu poolt kinnitatud Välireklaami paigaldamise eeskirjade alusel.
§ 5. Maksumäärad

(1) Maksumäär reklaamipinna 1m2 eest on 3,20 eurot kalendrikuus, välja arvatud käesolevas paragrahvis lõike 2 punktides 1 – 3 ja lõikudes 3 - 7 sätestatud juhtudel.

(2) Järgmistes kohtades kehtivad kehtestatud maksumäärad, mis erinevad käesoleva paragrahvi lõikes 1 kehtestatud maksumäärast:
1) 1. Mai, Hariduse, Joala, (kuni Kreenholmi tn), Jõesuu, Juhkentali, Kalda, Kiriku, Lavretsovi, Pähklimäe, Rahu (Rahu tn 15 kuni viaduktini), Raudsilla, Sepa, Suur, Tuleviku, Vabaduse, Vahtra tn,  Vaivara, Vaksali, Vassili Gerassimovi, Vestervalli, Viru tänaval, Võidu prospekti (M]isa tn kuni P.Kerese tn ristmikuni) - reklaamipinna 1m2 eest on 4,80 eurot kalendrikuus;

2) Energia tn, Igor Grafovi tn, Kreenholmi tn (P.Kerese tn kuni V.Gerassimovi tn ristmikuni), Koidula, Linda, Malmi, Mõisa, Paul Kerese (Kreenholmi tn kuni Võidu pr), Raja, Rakvere, Rüütli tänaval - reklaamipinna 1m2 eest on 6,40 eurot kalendrikuus;

3) 3.Roheline, 4.Roheline, Aasa, Aleksander Puškini tn (Vaivara tn kuni Rakvere tn), Kangelaste pr (Tallinna mnt kuni Rakvere tn), Kosmonaudi, Kreenholmi (Tallinna mnt kuni P.Kerese tn ristmikuni), Paul Kerese tn (Aleksander Puškini tn kuni Kreenholmi tn), Peetri plats, Peterburi mnt, Raekoja plats, Rahvav’lja tn, Rahu tn (Tallinna mnt kuni Rahu tn 15), Tallinna mnt, V]idu tn (Kreenholmi tn kuni M]isa tn ristmikuni), Uus põik tänaval - reklaamipinna 1m2 eest on 9,60 eurot kalendrikuus.

(3) Ühistranspordi välisküljel paigaldatud reklaami kuumaksumäär on 4,40 eurot 1 m2 eest.

(4) Ühe mittestatsionaarse reklaami maksumäär on 3,75 eurot kvartalis (15,00 eurot aastas).

(5) Maksumäär ühe reklaamtransparendi eest on 2,60 eurot ööpäevas.

(6) Haagisele paigaldatud reklaami maksustatakse käesoleva määruse § 5 lõikudes 1 ja 2 maksumäära järgi (maksumäära suurus oleneb paigaldamise tänavast).

§ 6. Maksu tasumise kord
Maks kantakse üle maksuhalduri poolt maksudeklaratsioonis nimetatud panga arveldusarvele.

§ 7. Maksuperiood ja maksu tasumise tähtaeg 
(1) Maksuperiood on kalendrikuu. 

(2) Maksu tasumise päev on maksuperioodi järgmise kuu 10.kuupäev.  
(3) Kui maksumaksja ei ole tasunud reklaamimaksu määrusega sätestatud tähtjajaks, on ta kohustatud arvestama ja tasuma tähtajaks tasumata maksusummalt intressi. Intressi arvestatakse alates päevast, mis järgneb päevale, mil maksu pidi määruse järgi pidi tasuma, kuni tasumise või tasaarvestamise päevani, viimane kaasa arvatud. Intress arvutatakse maksukorralduse seadusega sätestatud määraga.

§ 8. Maksu arvutamine

(1) Maksumaksja arvutab maksudeklaratsioonis tasumisele kuuluva summa, lähtudes käesoleva määruse § 5 sätestatud maksumääradest.  

(2) Maksustamisel võetakse aluseks reklaampind, mis on:

1) tasapinnalise reklaami puhul see pindala, mille vahendusel reklaami eksponeeritakse, reklaami tervikliku eksponeerimise ulatuses;

2) ruumilise reklaami puhul avalikkusele suunatud vaadete arvutuslike pindalade summa. 

(3) Kui reklaampind ei moodusta täisruutmeetrit, siis ümardatakse üks kuni neli kümnendikku ruutmeetrit eelnenud täisruutmeetrini ja viis kuni üheksa kümnendikku ruutmeetrit järgneva täisruutmeetrini. Kui reklaampinna suurus on 0,5 ruutmeetrit, loetakse reklaampinna suuruseks 0,5 ruutmeetrit. 

(4) Juhul kui tasumisele kuuluva maksu ajavahemik on lühem kui maksuperiood (üks kalendrikuu), jagatakse tasumisele kuuluva maksu arvutamisel maksu kuumäär 30-ga (keskmine päevade arv kuus) ning korrutatakse reklaami eksponeerimise päevade arvuga.

(5)Tasumisele kuuluv maksusumma ümardatakse sendi täpsusega. Kui esinevad lõikes 2 ja 3 märgitud asjaolud, ümardatakse maksusumma pärast seda, kui on ümardatud reklaampinna või -pindade pindalad.

§ 9. Maksukohustuse tekkimise aeg
Maksumaksjatel tekib maksukohustus reklaami eksponeerimise päevast arvates.

§ 10. Võimalikud maksusoodustused ja nende andmise kord
(1) Narva Linnavalitsus võib anda reklaami maksusoodustusi maksumaksjatele, kes on toetanud rahaliselt linna haridus-, kultuuri-, spordi-, sotsiaalabi-, tervishoiu-, või kommunaal- objektide ehitamist või nende kasutamist või lähtudes teistest ühiskondlikest huvidest.
(2) Käesoleva määruse alusel reklaamimaksu maksjad (nimetatud käesoleva määruse § 4), kelle asukohaks on vastava registri andmetel Narva, moodustab valgusreklaami maksumäär 50 % käesolevas määruses sätestatud korra § 5 lõikudes 1 ja 2 toodud alusmääradest.

(3) Taotlus maksusoodustuse saamiseks esitatakse Linnavalitsusele Narva Linna Arenduse ja Ökonoomika Ameti kaudu vähemalt 14 kalendripäeva enne soovitud reklaami eksponeerimise algust. Taotlusele lisatakse reklaami näidis või kavand, eksponeerimise periood ja maksusoodustuse taotlemise põhjendatud selgitus. Kui maksumaksja taotlus esitatakse vähem kui 14 kalendripäeva enne soovitud eksponeerimise perioodi algust, võib soodustuse andmisel kohaldada hilisemat perioodi.

(4) Maksusoodustuse andmise, selle suuruse, soodustuste kehtivuse tähtaja, samuti maksusoodustuse andmisest keeldumise määrab Narva Linnavalitsus oma korraldusega.

(5) Linnavalitsus ei tohi anda maksusoodustust taotlejale, kes on soodustuse taotlemisel esitanud valeandmeid või kellel on Narva linna kohalike maksude osas maksuvõlg ja/või esitamata maksudeklaratsioonid varem eksponeeritud reklaamide eest.

§ 11. Maksu mittekohaldamine

Reklaamimaksuga ei maksustata:
1) riigi- ja omavalitsusasutuste reklaami;

2) Euroopa Liidu institutsioonide reklaami;

3) erakondade, valimisliitude ja üksikkandidaatide valimiskampaania reklaami;

4) muuseumide, kunstinäituste, teatrietenduste, filmide, laulu- ja tantsupidude, kultuuri-, spordi- ja heategevuslike ürituste reklaami;

5) ettevõtjale registreeritud kaubamärgi ja/või nimega lippe, mida eksponeeritakse kinnistul, kus asub ettevõtja majandus- või kutsetegevuse koht;

6) vahetult inimeste poolt teostatavat reklaami (kostümeeritult, trükiseid jagades jms);

7) reklaami tarbijale kasutamiseks ette nähtud kaubanduslikul inventaril (toolid, lauad, külmikud, päikesevarjud, prügikastid, tuhatoosid jms) jaekaubandusettevõtte tegevuse laiendamisel väljaspool siseruume või kauplemisel avalikul üritusel;

8) teavet linna ühiskondlikuks objektiks oleval välireklaamikandjal (bussiootepaviljonidel, linnateabekandjatel jne), mis on paigutatud sõlmitud lepingu alusel Narva linnale kui avalik-õiguslikule juriidilisele isikule kuuluva ehitise pinnale;
9) liiklusmärke liiklusseaduse mõistes ja Eesti standardile EVS 613-2001 „Liiklusmärgid ja nende kasutamine” vastavat teavet;

10) ehituse ajaks paigaldatud informatsiooni, mis on sätestatud ehitusseaduse § 29 lõike 2 punktis 3;

11) reklaami pindalaga kuni 0,5 m2 ;

12) [kehtetu       - jõust.    ]
§ 12. Maksudeklaratsioon

(1) Maksumaksjad on kohustatud esitama maksuhaldurile maksudeklaratsiooni maksustamisperioodi järgneva kuu 10.kuupäevaks maksuhalduri ametiruumides või Eesti Posti kaudu paberkandjal, või kasutades e-posti.
(2) Maksudeklaratsioon peab olema allkirjastatud (elektrooniliselt esitatud maksudeklaratsioon digitaalselt) maksumaksja(te) esindusõigusliku isiku poolt.

(3) Maksuhaldur teeb maksudeklaratsioonile märked selle laekumise kuupäeva ja andmete sisestamise kuupäeva kohta.

(4) Maksudeklaratsioon tuleb koostada käesoleva määruse lisas nr 1 kehtestatud vormi kohaselt.

(5) Maksudeklaratsiooni esitamata jätmise korral määrab tasumisele kuuluva maksusumma maksuhaldur vastavalt maksukorralduse seadusele.

§ 13. Maksuhaldur

(1) Reklaamimaksu halduriks on Narva Linn Narva Linna Arenduse ja Ökonoomika Ameti kaudu.

(2) Narva Linna Arenduse ja Ökonoomika Ameti direktor ja peaspetsialist, kelle ametikohustustesse kuulub reklaami haldamine Narva linna haldusterritooriumil, on kohtuvälised menetlejad väärteoasjades, mis on seotud käesoleva määruse rikkumisega.

§ 14. Rakendussätted

(1) Määrus jõustub 01.01.2012.a.

(2) Määruse jõustamisega tunnistatakse kehtetuks Narva Linnavolikogu 29.06.2006.a määrus nr 24 “Reklaamimaksumäärus”.
Aleksandr Jefimov
Linnavolikogu esimees

